|  |  |  |
| --- | --- | --- |
|  |  |  |
|  | СС1288/2019 |  |  |  |

бр. 011-00-42/2019-02 датум: 12.12.2019.

|  |
| --- |
| **МИНИСТАРСТВО ПРАВДЕ****Нела Кубуровић, министарка****11000 Београд** **Немањина бр. 22-26** |
|  |  |

Поштована госпођо Кубуровић,

Повереник за заштиту равноправности у складу са овлашћењем из члана 33. тачка 7. Закона о забрани дискриминације[[1]](#footnote-1), којим је прописано да Повереник прати спровођење закона и других прописа, иницира доношење или измену прописа ради спровођења и унапређивања заштите од дискриминације и даје мишљење о одредбама нацрта закона и других прописа који се тичу забране дискриминације, обраћамо Вам се са иницијативом да приликом најављених измена Јавноизвршитељске тарифе[[2]](#footnote-2), имате у виду и чињенице како такве измене могу да утичну на вишеструко дискриминисане и посебно осетљиве друштвене групе, као што су примера ради, сиромашни грађани, особе са инвалидитетом, самохрани родитељи, породице које негују болесног члана, старија лица, незапослена лица, лица са малим пензијама и сл.

Наиме, Министарство правде је током рада на последњим изменама Закон о извршењу и обезбеђењу[[3]](#footnote-3), које су усвојене у јулу ове године, а чија примена почиње 1. јануара 2020. године, најављивало да ће измене овог закона пратити и измена Јавноизвршитељске тарифе. С тим у вези најавили сте да ће положај извршних дужника бити повољнији, што Повереник поздравља имајући у виду чињеницу да се најчешће у улози дужника управо налазе најосетљивије друштвене групе грађана и грађанки.

Као што Вам је познато, у *Извештају Европске комисије за 2018. годину*[[4]](#footnote-4) у области социјалног укључивања и социјалне заштите се констатује да пола милиона становника не може да задовољи основне егзистенцијалне потребе, да је у Србији стопа ризика од сиромаштва и социјалне искључености највиша у Европи. Упркос томе што је 7,9% становника у апсолутном сиромаштву, новчану социјалну помоћ добија свега 3,7%.

Такође, према подацима Министарства за рад, запошљавање, борачка и социјална питања, 70% особа са инвалидитетом у Србији је сиромашно, а више од половине живи од различитих социјалних давања[[5]](#footnote-5).

Према истраживању које је спровео Повереник 2019. године *Однос грађана и грађанки према дискриминацији у Србији*, подаци показују да су три највише дискриминисане друштвене групе сиромашни грађани и грађанке, особе са интелектуалним потешкоћама и менталним сметњама и Роми.

Тим за социјално укључивање и смањење сиромаштва Владе Републике Србије (СИПРУ) је 2017. године издао публикацију *Праћење социјалне укључености у Републици Србији[[6]](#footnote-6)* у којој је указало на сложеност феномена сиромаштва и нужност његовог сагледавања као мултидимензионалног концепта који има непосредни утицај на (не)једнакост грађана.

У *Трећем националном извештају о социјалном укључивању и смањењу сиромаштва у Републици Србији[[7]](#footnote-7)* - је наведено да је основни показатељ за праћење спровођења Стратегије „Европа 2020“ у домену социјалног укључивања и смањења сиромаштва стопа ризика од сиромаштва или социјалне искључености, као и да је, посматрано према факторима ризика, укупно 25,5% (1,79 милиона) становништва Републике Србије у ризику од сиромаштва, 19,5% (1,37 милиона) изразито је материјално депривирано и 15,7% живи у домаћинствима с ниским интензитетом рада (1,01 милион).[[8]](#footnote-8) Посебно су рањива деца, вишечлана домаћинства, становници/е руралних подручја, незапослени и особе са нижим нивоом образовања.

Такође, у обраћањима Поверенику, грађани и грађанке указују да су се у положајима извршних дужника управо нашли због чињенице да нису могли да измирују своје обавезе, јер су већ били на рубу егзистенције, као и да је примера ради, присилно исељење угрозило њихово здравље и безбедност, нарушило услове за задовољење основних животних потреба чиме су прекршена начела хуманости, социјалне правде и поштовања људског достојанства.

Неспорно је, као што сте и сами у својим обраћањима констатовали, да награде и накнаде за рад на које извршитељи имају право, у великом броју случајева вишеструко превазилазе основни дуг те да се на овај начин ионако тешка финансијска ситуација извршног дужника додатно погоршава угрожавајући његову егзистенцију, као и егзистенцију чланова породичног домаћинства.

С тим у вези сматрамо да је неопходно детаљно сагледати све ефекте досадашње примене Јавноизвршитељске тарифе, а да нарочито треба имати у виду последице које је она произвела када је реч о економски угроженим категоријама становништва Републике Србије.

С тим у вези, а полазећи од законом утврђених надлежности, желимо да укажемо на потребу што већег обима измена одредаба Јавноизвршитељске тарифе, уважавајући податке који говоре о броју грађана који су у повећаном ризику како од сиромаштва, тако самим тим и од вишеструке дискриминације.

Имајући у виду да су ови недостаци сагледани и приликом измена Закона, верујемо да ће Министарство извршити свеобухватну анализу досадашње Јавноизвршитељске тарифе и предузети мере у циљу њене измене.

С поштовањем,

  **ПОВЕРЕНИЦА ЗА**

 **ЗАШТИТУ РАВНОПРАВНОСТИ**

 **Бранкица Јанковић**

1. „Службени гласник РС”, бр. 22/09 [↑](#footnote-ref-1)
2. „Службени гласник РС”, бр. 59/16 [↑](#footnote-ref-2)
3. ##  „Службени гласник РС“, бр. 106/15, 106/16 – аутентично тумачење, 113/17 - аутентично тумачење и 54/19)

 [↑](#footnote-ref-3)
4. Извештај Европске комисије за 2018. годину, доступно на интернет адреси: [http://www.mei.gov.rs/upload/documents/eu\_dokumenta/godisnji\_izvestaji\_ek\_o\_napretku/izvestaj\_ek\_o\_srbiji(1).pdf](http://www.mei.gov.rs/upload/documents/eu_dokumenta/godisnji_izvestaji_ek_o_napretku/izvestaj_ek_o_srbiji%281%29.pdf) [↑](#footnote-ref-4)
5. *Људска права у Србији 2016 – право, пракса и међународни стандарди људских права,* Београдски центар за људска права, Београд 2017 -Доступно на интернет адреси: <http://www.bgcentar.org.rs/bgcentar/wp-content/uploads/2013/04/Ljudska-prava-u-Srbiji-2016.pdf> [↑](#footnote-ref-5)
6. *Праћење социјалне укључености у Републици Србији (треће допуњено издање),* Тим за социјално укључивање и смањење сиромаштва Владе Републике Србије (СИПРУ), октобар 2017. - Доступно на интернет адреси:

<http://socijalnoukljucivanje.gov.rs/wp-content/uploads/2017/10/Pracenje_socijalne_ukljucenosti_u_Republici_Srbiji_trece_dopunjeno_izdanje.pdf> [↑](#footnote-ref-6)
7. *Трећи национални извештај о социјалном укључивању и смањењу сиромаштва у Републици Србији*, усвојен 27. децембра 2018. године, Београд 2018, Доступно на интернет страници: <http://socijalnoukljucivanje.gov.rs/wp-content/uploads/2019/02/Treci_nacionalni_izvestaj_o_socijalnom_ukljucivanju_i_smanjenju_siromastva_2014%E2%80%932017.pdf> [↑](#footnote-ref-7)
8. Исто, стр. 23 [↑](#footnote-ref-8)